[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.1.2009

COM(2008) 913 окончателен

2007/0097 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета по приемането на Регламент на Европейския парламент и Съвета относно общи правила за достъп до пазара на услуги, извършвани с автобуси (преработка)

2007/0097 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета по приемането на Регламент на Европейския парламент и Съвета относно общи правила за достъп до пазара на услуги, извършвани с автобуси (преработка)

1. КОНТЕКСТ

Дата на предаване на предложението на Европейския парламент и Съвета (документ COM(2007) 264 окончателен — 2007/0097 COD): | 23 май 2007 г. |

Дата на становището на Европейския икономически и социален комитет: | 26 септември 2007 г. |

Дата на становището на Европейския парламент на първо четене: | 5 юни 2008 г. |

Дата на предаване на измененото предложение: | 13 юни 2008 г. |

Дата на приемане на общата позиция: | 9.1.2009 |

2. ЦЕЛ НА ПРЕДЛОЖЕНИЕТО НА КОМИСИЯТА

Целта на предложението, прието от Комисията на 23 май 2007 г., е да се установят общи правила за достъпа до пазара на услуги, извършвани с автобуси. Предложението замества два регламента, приложими понастоящем. Една от основните цели е да се опрости разрешителната процедура за международен редовен превоз на пътници.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общи коментари относно общата позиция

Общата позиция като цяло следва предложението на Комисията и включва някои от измененията от Европейския парламент на първо четене. Предложението не води до спорове и много промени в текста са от технически характер.

3.2. Подробни забележки от страна на Комисията

Както се предложи от Парламента на първо четене (вж. изменения 2, 3, 4, 8, 16, 20, 21, 22, 25), в общата позиция са заличени упоменаванията на „повторни малки нарушения“. Комисията може да приеме този поетапен подход към регистрите. В общата позиция, както и при първото четене от Парламента, е заличено упоменаването на работното време като задължително правило, приложимо към каботажа (изменение 14); Комисията може да приеме това предложение.

Другите направени от Парламента изменения не бяха включени в общата позиция. Това се дължи отчасти и на ограниченото време между приемането на първо четене (5 юни 2008 г.) и политическото споразумение (13 юни 2008 г.).

От измененията, които не бяха включени в общата позиция, за Комисията биха били приемливи или приемливи по принцип, наред с някои други, тези относно продължителността на процедурата на разглеждане на заявления (7), за пътническата ведомост (11, 12) или относно възможността за налагане на глоби (17, 21). За да не се застрашава пътната безопасност, Комисията би могла да приеме по принцип и с преформулиране измененията, касаещи повторното въвеждане в законодателството на „правилото за 12 дни“ относно времето за управление на превозното средство и периода за почивка на водачите[1].

Други изменения, които за Комисията бяха неприемливи или неприемливи в предложената формулировка, не бяха включени в общата позиция:

- относно въвеждането на диференциация между различните видове услуги за международен редовен превоз на пътници (изменение 6);

- заличаването на възможността държава-членка да прекрати или да отнеме разрешително в случай, че то сериозно въздейства на осъществимостта на поръчка за обществена услуга (9);

- разширяване на приложимостта на разрешителното за местни екскурзии (13);

- посочването на разпоредбите на директивата относно командироването на работници като правила, приложими към каботажа (15).

Въведените с общата позиция нови правила се отнасят по-конкретно до:

- въвеждането на определение за международен превоз (член 2, буква аа);

- промяна в определението за каботаж за редовно обслужване (член 2, буква д);

- периода на валидност на лиценза (член 4, параграф 4);

- искането държавите-членки да установят недискриминационни критерии, когато правят оценка на осъществимостта на поръчка за обществена услуга по време на разрешителната процедура за международен редовен превоз (член 8, параграф 4, буква г).

- въвеждането на ново основание да не се дава разрешително за услуги за международен редовен превоз, а именно, когато се установи, че основната цел на услугата не е превозът на пътници между спирки, намиращи се в различни държави-членки (член 8, параграф 4, буква д);

- включването на елементи за защита на лиценза и на заверените копия (приложение І).

4. ЗАКЛЮЧЕНИЕ

Съветът прие общата си позиция с квалифицирано мнозинство. Комисията счита, че общата позиция отразява главните цели на нейното предложение и следователно може да я подкрепи.

[1] Регламент (ЕО) № 561/2006 на Европейския парламент и на Съвета от 15 март 2006 година за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета, ОВ L102/1, 11.4.2006 г.